Venäjä-tutkija, dosentti Arto Luukkanen arvioi Puheenvuoro-blogissaan kovin sanoin sitä, että ex-pääministeri Esko Aho on ehdolla venäläisen Sberbankin hallitukseen.

– Valinta on mielenkiintoinen poliittinen signaali. Sberbank toimii hallitusta lähellä. Vaikka sen virkamiehet voivat olla omissa kulutustottumuksissaan varsin länsimaisia, on pankin politiikka täysin yhdenmukaista Venäjän ulkopolitiikan kanssa. Pääministeri [Juha] Sipilän [kesk.] mukaan tässä ei kuitenkaan ole mitään ongelmaa, Luukkanen kirjoittaa.

Hän huomauttaa, että Venäjä etsi aiempina vuosina itselleen aktiivisesti ulkomaalaisia työntekijöitä, ”ovimiehiä”, ostettuja johtajia. Länsimaalaisten johtajien virta Venäjälle kuitenkin kuihtui Ukrainan kriisin ja sitä seuranneiden pakotteiden myötä.

– Kannattaa kysyä: missä länsimaassa entinen pääministeri ryhtyy, Krimin miehityksen ja Ukrainan tilanteen tuottamien pakotteiden tilanteessa, pakotteiden kohteena olevan pankin johtokunnan jäseneksi? Luukkanen kysyy.

– Mikäli Aho ottaa viran on hän nenäänsä myöten sotkeentunut idän ja lännen väliseen kiistaan. Venäjän puolella. Kyse on epäjohdonmukaisuudesta. Suomi on valinnut EU:n ja on mukana pakotteissa. Jos me olemme mukana tässä rintamassa, on Ahon nimitys käsittämätöntä hortoilua, hän jatkaa.

Luukkasen mielestä ”voi vain ihmetellä sitä, mitä Sipilä oikein ajatteli” Aho-tapauksen suhteen. Venäjä-tuntija arvioi, että kyseessä on ”suomettumisen jättipotti”.

– Kyseinen nimitys ja samaa puoluetta edustavan nykyisen pääministerin lepsu suhde siihen ovat selvä merkki siitä, että maamme on jollain lailla purjehtimassa kohti Moskovan satamaa. Aho itse on sitä mieltä, että hän ei sekaannu politiikkaan mutta Venäjällä kaikki tällaiset nimitykset ovat poliittisia. Epäilen, että Ahoa ei otettu johtajaksi hänen menestyksellisten talouspoliittisten oivallustensa tai saavutustensa takia, Luukkanen kirjoittaa.